## **CISU fylder 30 år – Lad os fejre tre årtier som drivkraft for forandring!**

I 2025 markerer vi en milepæl i CISUs historie – 30 år som en central aktør for civilsamfundsorganisationer i Danmark og globalt. Tre årtier, hvor vi sammen har arbejdet for at styrke civilsamfund og fremme solidaritet overalt i verden. Samtidig bruger vi året til at se fremad og stille skarpt på den rolle, som CISUs medlemsorganisationer får i fremtiden.

**I anledning af jubilæet** inviterer vi til 3-4 spændende events i løbet af året – både online og fysiske arrangementer i København og Aarhus. Arrangementerne bliver af kortere varighed (1-2 timer afhængig af, hvorvidt de foregår fysisk eller online). Vi inviterer faglige kapaciteter, indflydelsesrige aktivister eller toneangivende talere og oplægsholdere inden for de forskellige temaer og sætter samtidig CISUs medlemsorganisationers arbejde i spil. Til alle events inviterer vi aktører fra sektoren, politikere og andre interessenter. Hvert event sætter fokus på vigtige tematikker, der såt CISUs medlemsorganisationers hjerte nært.

Temaerne kan bl.a. være:

* **Lokalt lederskab** – hvordan styrker vi civilsamfundsorganisationer der, hvor de arbejder?
* **Oplysning og engagement om global udvikling** – hvordan involverer vi flere danskere i kampen for en bedre verden?
* **Solidaritetsarbejde anno 2025 og i fremtiden** – hvad betyder solidaritet i en verden, der konstant forandrer sig?
* **Hvordan man er en god allieret i udviklingssamarbejdet** – hvordan understøtter vi bedst vores partnere i at skabe varige forandringer?
* **Progressiv funding** – at støtte projekter og styrke civilsamfundets bæredygtighed og kapacitet til at skabe varig forandring

**Fejring på højskolen og til generalforsamlingen**  
Til CISUs generalforsamling i april og på CISUs højskole i efteråret markerer vi jubilæet med særlige fejringer. Generalforsamlingen afsluttes med en fejring for medlemsorganisationer og gæster. Både her og på højskolen vil vi se tilbage på CISUs 30 år som forandringsskaber, hvor CISUs medlemsorganisationer kan mødes og dele resultater. Samtidig ser vi frem ad og drøfter, hvordan vi forbliver relevante i fremtiden.

**Et år med fokus på CISUs rejse og fremtid**  
I hele 2025 vil vi fejre CISUS jubilæum på vores platforme med artikler, indlæg og historier, der fremhæver de forandringer, som CISUs medlemsorganisationer og deres partnere har skabt gennem årene. Derudover sætter vi fokus på, hvordan CISUs medlemsorganisationer fortsat spiller en afgørende og vigtig rolle nu og i fremtiden.